Taber inggih punika siih tunggil parikrama upacara adat sane wit saking suku Lum punika suku pedalaman sane wenten ring Kabupaten Bangka sane mapinunas majeng roh-roh alus. Taber utawi Naber kamargiang antuk tatujon minakadi ngelidin piambeng saking makhluk alus, ngicalang bala, nunas mangda molihang rejeki utawi asil manyi.

Kawentenan parikrama Taber utawi Naber karipta sasolahan sane nyihnayang parikrama sajeroning upacara adat Taber. Sasolahan puniki kasolahang makelompok. Sasolahan puniki nganggen piranti marupa kemenyan miwah sane tiosan. Akeh pragina ring sasolahan puniki inggih punika 15 diri. Busana pragina istri inggih punika sarwa selem utawi barak miwah pragina lanang wantah nganggen celana selem panjang, sabuk selem, pangiket duur, miwah prarai sane mauap, aksesoris kalung, miwah buah.

Akehnyane para penabuh inggih punika paling kidik kalih diri. Pawang ring sasolahan puniki nganggen celana selem panjang, sabuk selem, prarai sane mauap, aksesoris kalung miwah buah sane makta bokoran madaging adeng taler kemenyan, miwah sane tiosan pinaka ngwewehin daya magis sasolahan. Iringan musik marupa tatabuhan alat musik gendang miwah suara mantra.

Manut kawigunannyane Taber utawi Naber kapah dados kalih soroh inggih punika Taber Laut miwah Taber Darat.

Taber Laut
Taber Laot wit saking kruna 'Naber' sane maartos netral miwah aman, raris 'Laot' sane maartos lautan. Tradisi upacara adat pinaka wentuk rasa angayubagia krama pasisi pasih antuk asil pasih sane akeh, ngaptiang asil pasih sane akeh ring masa sane jagi rauh, miwah karahajengan marupa tulak bala antuk bendega sane ngrereh pangupa jiwa. Pasih pinaka sumber pangupa jiwa sane utama nenten prasida kapasahang antuk krama pasisi pasih. Sasolahan puniki kamargiang olih krama Batu Beriga, Kecamatan Lubuk Besar, Kabupaten Bangka Tengah, Desa Kurau, Desa Kurau Barat, iwah ring pasih Tanjungputat, Kecamatan Belinyu, Kabupaten Bangka.

Taber Darat
Tari Taber Darat wit saking Desa Lampur, Kecamatan Sungai Selan, Kabupaten Bangka Tengah. Tari Taber Darat pinaka upacara adat sane kasolahang. Ring warsa 1974 upacara adat puniki kalanturang miwah kalestariang olih bapak Wahar Saxsono miwah bapak Pardi. Wahar Saxsono pinaka seniman sane wit saking pulo Jawa merantau ka pulo Bangka pinaka guru ring SD UPTB sekolah sane kawangun olih Unit Pertambangan Timah Bangka. Raris Pardi pinaka putra sane embas ring pulo Jawa madue swagina pateh minakadi Wahar Saxsono.

Ritatkala tari Taber Darat puniki karipta miwah kasolahang pinaka pamungkah tegalan Wahar Saxsono raris makta tari Taber Darat ka Festival Tari Tradisional wawidangan Bangka duk warsa 1975 miwah ngamolihang jayanthi kapertama. Salanturnyane ring warsa 1977 sasolahan puniki mawali nyarengin Festival Tari Rakyat se-Sumatera Selatan taler ngamolihang jayanthi kapertama.

Katawahan miwah sadarana Tari Taber Darat sane kental antuk ciri khas saking pulo Bangka ngiringang tari Taber Darat ka Pekan Tari Rakyat Tingkat Nasional IV ring Istora Senayan, Jakarta, ngangganin Pulo Bangka miwah Provinsi Sumatera Selatan.
Sane menarik saking Tarian Taber inggih punika saking pawang utawi dukun utawi balian. Balian ngamargiang akeh gerakan-gerakan sane atraktif pinaka cihna pinunas majeng Sang Pencipta sajeroning ngulah roh-roh jaat. Sajeroning gerakan inucap taler kmargiang unsur kesenian minakadi kesenian debus. Sasolahan puniki soroh sasolahan sane mistis, duaning punika mangkin para pelaku seni ring Kabupaten Bangka sampun arang nyolahang Tari Taber, duaning silih tunggil pragina utawi makudang-kudang pamiarsa jagi karauhan roh-roh alus ritatkala nyolahang utawi risampune sasolahan puniki puput kasolahang. Sakewanten sayuaktinnyane indike punika prasida kawatesin yening sane nyolahang tarian inucap uning miwah resep indik tata cara nyayagayang sasolahan puniki. Antuk punika seni budaya paninggalan para leluhur tetep lestari.

Pustaka